Gordhan soek antwoorde oor beurtkragPravin Gordhan. Foto: Thobile Mathonsi/ANA Eskom se raad moes Maandag tydens ŉ noodvergadering met Pravin Gordhan, minister van openbare ondernemings, verduidelik hoe dit gebeur het dat die kragvoorsiener binne twee dae van geen beurtkrag tot fase 4-beurtkrag gegaan het. Die kragreus sou aanvanklik gister fase 2-beurtkrag toegepas het, maar dit is na fase 4-beurtkrag verander toe Eskom glo sewe kragopwekkers “binne ŉ tydperk van vyf ure verloor het”. Eskom se bestuur en raad moes antwoorde aan die minister gee oor wat die oorsaak hiervan was. Eskom het gisteraand in ŉ verklaring gesê vier van die kragopwekkers is intussen weer op dreef en die verwagting was dat die ander drie ook teen vanoggend weer aan die gang sal wees. Die kragvoorsiener het egter pas aangekondig dat fase 3-beurtkrag vandag vanaf 08:00 tot 23:00 toegepas sal word. Die vergadering met Gordhan het langer as ses ure geduur. “Daar is ŉ gedetailleerde analise aan die raad gegee oor die probleme in Eskom se nuwe bouprogram en sy vloot van ouer kragstasies. Die Medupi‑ en die Kusile-kragstasie – die kern van die nuwe bouprogram – toon voortdurend ŉ gebrek aan betroubaarheid om betekenisvol tot Eskom se opwekkingskapasiteit by te dra, wat ŉ ernstige bekommernis is,” lui die kragvoorsiener se verklaring. “Die raad het besluit om ŉ dringende hersiening te doen om te bepaal wanneer hierdie projekte realisties gesproke voltooi sal wees, die omvang van die ontwerp- en ander operasionele foute, watter stappe gedoen kan word om die voortdurende stygende koste te minimaliseer en wat gedoen kan word om uitsette te verhoog.” Jabu Mabuza, voorsitter van die Eskom-raad, het erken die raad is “ongemaklik” oor die stabiliteit van die kragstelsel. Nog beurtkrag oor die volgende paar weke is waarskynlik, maar die kragvoorsiener sal verbruikers op ŉ daaglikse basis inlig oor die stand van sake. Intussen is weereens ŉ beroep op verbruikers gedoen om elektrisiteit so spaarsamig as moontlik te gebruik. Argieffoto Waar kry ek my beurtkragskedule? Beurtkrag word toegepas wanneer daar nie genoeg kapasiteit is om aan die vraag na elektrisiteit te voldoen nie. Beurtkrag word dan toegepas om elektrisiteit te bespaar en druk op die kragnetwerk te verminder. Fase 1-beurtkrag bespaar 1 000 MW elektrisiteit op enige gegewe oomblik, fase 2 bespaar 2 000 MW, fase 3 bespaar 3 000 MW en fase 4 bespaar 4 000 MW. Hoewel beurtkrag dikwels veroorsaak word deur ŉ tekort aan opwekkingskapasiteit, kan daar ook ander oorsake wees soos ŉ tekort aan steenkool, weersomstandighede of voorraadinvoerprobleme. Beurtkrag sal voorafgegaan word deur ŉ kennisgewing deur Eskom, hoewel dié kennisgewing soms op die nipper uitgereik kan word. Indien jou krag af is sonder dat Eskom beurtkrag aangekondig het, is dit waarskynlik weens ander redes soos tegniese probleme of kabeldiefstal. Indien Eskom jou elektrisiteit verskaf, kan jy jou beurtkragskedule kry deur www.loadshedding.eskom.co.za te besoek of 08600 37566 te skakel. Indien ŉ munisipaliteit jou elektrisiteit voorsien, kan jy die volgende webtuistes besoek of inbelsentrums skakel. City Power (Johannesburg): www.citypower.co.za of 086 056 2874 Ekurhuleni (Oos-Rand, Gauteng): www.ekurhuleni.gov.za of 086 054 3000 Tshwane Metro (Pretoria): www.tshwane.gov.za of 012 358 9999 eThekwini (Durban en omliggend): www.durban.gov.za of 080 131 3111 Stad Kaapstad: www.capetown.gov.za of 086 010 3089 Nelson Mandelabaai: www.nelsonmandelabay.gov.za of 041 506 5555 Polokwane (Limpopo): www.polokwane.gov.za of 015 290 2490 eMalahleni (Witbank en omliggend): www.emalahleni.gov.za of 013 690 6911 Umhlathuze: www.umhlathuze.gov.za of 080 022 2827